Vyhodnotenie dopadov zastavenia osobnej vlakovej dopravy na vybraných regionálnych dráhach s možnosťou jej úpravy v prípade nedosiahnutia predpokladaných zámerov

Vláda SR v návrhu rozpočtu na rok 2003 prvýkrát stanovila na výkony vo verejnom záujme pevnú nemennú čiastku 4,3 mld. Sk. Touto čiastkou sa má zabezpečiť obslužnosť územia v zmysle zákona č. 164/1996 Z. z. o dráhach. Táto čiastka plus tržby z prevádzky osobnej dopravy vrátane už kalkulovanej úpravy cestovného v železničnej doprave od 1.1. 2003 (11% + 4% z titulu zvýšenia DPH) určujú rozsah výkonov v roku 2003.  Dňa 22.1. 2003 bola podpísaná Zmluva o výkonoch vo verejnom záujme pri prevádzkovaní osobnej dopravy na dráhe na rok 2003 medzi Slovenskou republikou a Železničnou spoločnosťou, a.s.( ZSSK).
Z tejto zmluvy pre rok 2003 vyplývajú :
•	objednaný výkon 31 102,3 tis. vlkm,
•	tržby celkom        2 520 mil. Sk,
•	cena výkonu        6 850 mil. Sk,
•	úhrada zo ŠR       4 330 mil. Sk.

Takáto realizácia osobnej dopravy pre rok 2003 predpokladala :
•	zrušenie prevádzky železničnej OD na 22 tratiach s kilometrickou dĺžkou 511 km (14,3 % siete), čo predstavuje dopravný výkon 2,798 mil. vlkm,
•	zavedenie zmluvnej autobusovej dopravy na 3 tratiach s kilometrickou dĺžkou 207 km (5,8 % siete) ako náhrady železničnej OD na týchto údekoch, čo predstavuje dopravný výkon 1,280 mil. vlkm,
•	prepustenie obslužného personálu (vlakové čaty, osobní pokladníci, rušňové čaty a pracovníci opravovní koľajových vozidiel) v celkovom počte 443 pracovníkov,
•	nadbytočnosť 65 ks hnacích vozidiel a 45 ks prípojných vozňov používaných v súčasnosti na vybraných tratiach.

Na základe prepočtov je možné konštatovať:
•	plánovanú úsporu nákladov (osobných, na energie, ostatných priamych a nepriamych nákladov, za používanie železničnej dopravnej cesty) v objeme 576,4 mil. Sk,
•	zvýšenie nákladov v súvislosti so zabezpečením autobusovej dopravy vrátane nákladov na sprievodcov 59,7 mil. Sk,
•	stratu tržieb z prepravy cestujúcich  objeme 47,8 mil. Sk, čo predstavuje cca 2,0 % tržieb plánovaných na základe ZVVZ.

Sumárny plánovaný efekt z redukcie OD na vybraných tratiach je 468,8 mil. Sk, ďalšia úspora sa predpokladá z redukcie výkonov na hlavných tratiach (cca. 1 mil. vlkm) v objeme 171 mil. Sk a ďalších 214 mil. Sk sa rozhodla spoločnosť ušetriť internými opatreniami. Výsledná verzia redukcie osobnej dopravy na 22 vybraných tratiach a 3 tratiach s autobusovou dopravou od 2.2. 2003 sa nachádza v prílohe č. 1.

	Po 2.02. 2003 Železničná spoločnosť, a.s. uzatvorila dve zmluvy o prevádzkovaní osobnej dopravy na trati, v ktorých sa objednávateľ výkonov zaviazal uhradiť stratu vznikajúcu z prevádzkovania železničnej OD. 
      Prvá sa týka trate Zohor – Záhorská Ves a bola podpísaná dňa 3.2. 2003. Objednávateľom výkonov je Bratislavský samosprávny kraj. Po podpise Dodatku č. 3 sa zmluvný vzťah predĺžil do 4.07.2003 a s účinnosťou od 1.05.2003 sa pôvodný objednávateľ zmenil na Bratislavskú regionálnu koľajovú spoločnosť, a.s.. Zmluvné strany sa v období od 3.2.2003 do 4.7.2003 dohodli na celkovom dopravnom výkone 16 452 vlkm a celkovej úhrade straty 1,53 mil. Sk.
      Druhú zmluvu spoločnosť (o prevádzkovaní OD na trati Žilina – Rajec) uzavrela so Slovenskou investičnou a realitou spoločnosťou, a.s., Žilina. Zmluvné obdobie bolo dohodnuté od 17.2. 2003 do 30.4. 2003. Dopravný výkon bol stanovený na 19 509 vlkm a objednávateľ sa zaviazal uhradiť stratu vo výške 3,36 mil. Sk. Mapa siete ŽSR, ktorá dokumentuje súčasný stav prevádzky osobnej dopravy sa nachádza v Prílohe č. 2.

	Na základe rokovania Predstavenstva a Centrálneho štrajkového výboru bola ustanovená expertná komisia, ktorá sa zaoberala kvantifikáciou nákladov, tržieb a strát na 24 vybraných tratiach pri optimalizovanej dopravnej obsluhe. Výsledkom práce tejto skupiny je prehľad výkonov, nákladov, tržieb a strát na vybraných tratiach (trať Bánovce nad Ondavou – Veľké Kapušany bola spracovaná pre trakciu 810), ktorý sa nachádza v Prílohe č. 3. Tento materiál bol použitý ako základ pre rozhodovanie o znovuobnovení dopravy na vybraných tratiach.
	
	Dňa 6.5.2003 sa uskutočnilo rokovanie ZSSK so zástupcami vyšších územných celkov. Väčšina zástupcov VÚC deklarovala záujem o prevádzkovanie osobnej železničnej dopravy na dotknutých tratiach, ale taktiež oznámili, že nemajú dostatok finančných prostriedkov na prekrytie straty, ktorá by vznikla, keby ZSSK obnovila osobnú dopravu na vybraných tratiach.

	Uznesením Predstavenstva Železničnej spoločnosti, a.s. č.150/2003 zo dňa 12.5. 2003 bolo rozhodnuté o obnovení železničnej osobnej dopravy na vybraných deviatich tratiach od 15.6. 2003 do konca roka 2003 a zároveň bolo rozhodnuté o zastavení osobnej dopravy autobusmi na troch tratiach v súčasnom rozsahu. Zároveň Predstavenstvo uložilo riaditeľom Divízie osobnej prepravy a Divízie železničných koľajových vozidiel prijať opatrenia na elimináciu straty, ktorá vznikne pri znovuobnovení osobnej dopravy na spomenutých tratiach. Prehľad tratí a kvantifikácia potrebnej úspory nákladov osobnej dopravy (OD) internými opatreniami, ktorú je potrebné dosiahnuť pri znovuobnovení OD na spomenutých tratiach sa nachádza v Prílohe č. 4 (Je tu zohľadnený GVD zostavený expertnou skupinou). Pri výbere tratí ZSSK vzala do úvahy tieto hlavné kritériá :
•	stratovosť pri optimalizovanom rozsahu dopravnej obsluhy,
•	potenciál zníženia stratovosti vo väzbe na integráciu a harmonizáciu dopravy v regióne,
•	problémy s mobilitou obyvateľstva v regiónoch so zastavenou OD.
V tejto súvislosti je potrebné zdôrazniť, že od 15.6. 2003 bola obnovená OD spolu na deviatich tratiach a jednu trať ZSSK prevádzkuje na zmluvnej báze (Zohor – Záhorská Ves).

Interné opatrenia za prvý štvrťrok 2003 (od 2.2. do 31.3. 2003) s cieľom zníženia úplných vlastných nákladov ZSSK je možné zhrnúť do nasledovných bodov :

Divízia osobnej prepravy:
•	Prehodnotením platných zmlúv za upratovacie služby spoločnosť ušetrila 766,5 tis. Sk .
•	Rozširovanie zmluvného predaja cestovných dokladov tretím právnym subjektom znamenalo úsporu vo výške 107,3 tis. Sk.
•	Racionalizácia počtu zamestnancov z dôvodu pozastavenia osobnej dopravy na regionálnych  tratiach

V OPS OP Zvolen bolo do 31.3. 2003 uvoľnených 21 zamestnancov, čo predstavuje mesačnú úsporu nákladov 437 662,- Sk.:
V OPS OP Žilina bolo prepustených 14 zamestnancov. čo predstavuje mesačnú úsporu nákladov 291 774.-Sk.:
V OPS OP Bratislava bolo prepustených 15 zamestnancov. čo predstavuje mesačnú úsporu nákladov 312 615,-Sk.:
OPS OP Košice – stav zamestnancov sa počas I. štvrťroku 2003 z dôvodu pozastavenia osobnej dopravy na regionálnych tratiach nemenil. Hromadné prepúšťanie z uvedeného dôvodu je nahlásené na úrad práce až v mesiaci máj 2003. Úspora nákladov sa následne prejaví až v II. štvrťroku 2003.
Z uvedeného vyplýva úspora za I. štvrťrok 2003 2,1 mil. Sk.
•	Za prvý štvrťrok 2003 bolo usporených na základe poplatku za ŽDC 38,7 mil. Sk.
V druhom štvrťroku 2003 plánuje Divízia osobnej prepravy prepustiť spolu 28 zamestnancov.

Divízia železničných koľajových vozidiel :
•	V I. štvrťroku bol rozviazaný pracovný pomer dohodou v súvislosti s nadbytočnosťou vzhľadom na redukciu osobnej prepravy v 54 prípadoch. 
•	Výkony železničného zdravotníctva boli na r. 2003 objednávané v nižšom rozsahu ako boli skutočné výkony v r. 2002. Pri predpokladanom prepočte na osobnú dopravu je objednávka nižšia v priemere za mesiac o 65 opätovných lekárskych prehliadok. Podľa údajov z účtovníctva pri priemernej cene lekárskej prehliadky cca 4 900 Sk, môžeme kalkulovať s úsporou za 2 mesiace r. 2003  637 000 Sk.
•	Pre GVD 2002/2003 je potreba 2  BRcm + 1 zál. vozeň. Keďže boli schválené finančné prostriedky v objeme 15 mil., sú na modernizáciu pristavené 2 BRcm na Arm vozne. Postupne sa počíta s prístavbou ďalších vozňov. V novom GVD bude ich grafikonová potreba taká ako v tomto roku. V súčasnosti sa využívajú na pokrytie mimoriadnych prepráv do zahraničia. Štyri vozne D post budú ponúknuté na prepravu spešnín pre DNP. Ak nebudú mať využitie v Železničnej spoločnosti, budú navrhnuté na zrušenie.
•	V oblasti opráv vozňov klasickej stavby, ktoré nie sú nasadzované vzhľadom na zrušenie vlakových spojov alebo pre krátenie súprav, predstavuje úspora na vykonávaní periodických opráv 18 opráv v r. 2003. Cena jednej opravy je cca 1,2 mil. Sk. Za tieto 2 mesiace však úsporu nie je možné vyhodnotiť.	
•	Po redukcii osobnej dopravy sa znížila turnusová potreba motorových vozňov v priemere denne o 40 motorových vozňov a 20 prípojných vozňov.
•	Je vykázaná úspora v spotrebe nafty, ktorá predstavovala za február a marec 2003
-	pri motorových vozňoch cca 544 000 litrov (priemerná cena nafty 14,30 Sk/liter) úspora  7 779 200 Sk
-	pri prípojných vozňoch (nafta na vykurovanie) cca 22 800 litrov, úspora  326 040 Sk.
•	Motorové vozne, ktoré už nie sú nasadzované na osobnú dopravu, sú podľa technického stavu buď zaradené na rekonštrukciu, alebo na vyradenie a následnú likvidáciu.

Na Železniciach Slovenskej republiky (ŽSR) v rámci riešenia dopadov návrhu štátneho rozpočtu 2003 na EON ZVVZ a obmedzenia rozsahu osobnej dopravy na dráhach v roku 2003 bolo potrebné usporiť na ŽSR celkom 2.853,8 mil.Sk, z toho tvorili finančné náklady súvisiace s úvermi so štátnou zárukou 980,0 mil.Sk. V nasledovnej tabuľke je vyčíslený efekt opatrení v mil.Sk dosiahnutý v 1. štvrťroku 2003 s predpokladmi za celý rok 2003:

Opatrenie	Úspora EON za rok 2003	Úspora za 1. štvrťrok 2003	Poznámka	
Vyňatie finančných nákladov z úverov so štátnou zárukou z EON	980	269,4	Opatrenie realizované v súlade s Plánom plnenia konsolidačnej funkcie - úloha sa plní	
Úspora osobných nákladov = znižovanie počtu   zamestrancov	175,9	6,7	Pokles zamestnancov na ŽDC v 1.Q v stop stavoch o 224 zamestnancov (výsledný efekt sa dosiahne až v závere roka) 	
Úspora osobných nákladov = zmrazenie rastu priemernej mzdy	304,2	96,3	Priem. stav zamestnancov na ŽDC  v 1.Q bol 18390,74; priem.mzda zo MN za r. 2002 =14373 Sk, pri náraste 8,8% by dosiahla čiastku=15638 Sk, čo generovalo úsporu 96,3 mil.Sk;  Kolektívne vyjednávanie nie je ukončené – celková úspora za celý rok zostáva otvorená. 	
Zníženie príspevku VOJ (outsourcing, odčleňovanie a pod.)	300	0,0	VOJ  ZPOŽ a SOUŽ nie je možné v r. 2003 odčleniť. Celková úspora príspevku je otvorená.	
Zastavenie prevádzky na vybraných tratiach	218,5	19,3	Čiastka 218,5 mil.Sk = úspora na 36 tratiach. V januári bolo rozhodnuté, že OD sa zastaví na 25 tratiach; Celková úspora vo väzbe na obnovenie OD je otvorená.	
Odčlenenie činností súvisiacich s nájmami a telekomunikáciami zo ŽDC	293,4	0,0	K úspore za 01-04  nedošlo (nový cenový výmer za použitie ŽDC  bol vydaný až od 1.5.). Celková úspora za rok je otvorená.	
Parciálne úsporné opatrenia v rámci správ ŽDC a VOJ	581,8	145,5	Úspora dosahovaná z titulu reštrikcií v rozpise plánu (v 1 štvrťroku provizórny plán). V podnikateľskom pláne na rok 2003 (schválený 15.5.) je úspora garantovaná.	
Úspora EON celkom	2 853,8	537,2	 	
Tržby z poplatku za použitie dopravnej cesty sú uvedené v tabuľke č. 5.
Pri položkách, kde je výška úspory ešte otvorená, táto závisí od premenlivých faktorov a presné vyčíslenie bude možné až po účtovnom zhodnotení sledovaného obdobia, kedy ŽSR predložia zhodnotenie splnenia prijatých opatrení. 

V autobusovej doprave má každý región svoj vlastný model náhradnej dopravnej obslužnosti územia autobusovou dopravou podľa počtu a zloženia obyvateľov, počtu zamestnaných a nezamestnaných, študentov, možnosti zamestnania v obci a jej vybavenosti zdravotným, nákupným a školským zariadením. Dôležitá je aj geografická poloha  k najbližšiemu priemyselnému a kultúrnemu centru. Z týchto rozdielností vyplývajú rozdielne prepravné potreby, požiadavky na počet spojov, ich časovú polohu, to ovplyvňuje aj výšku tržieb a  rentabilitu liniek. Rozdielna potreba dotácií najviac zaujíma samosprávne kraje z dôvodu potreby pokrytia strát, ktoré vznikajú dopravcom, či už zo sociálnych dôvodov /poskytovanie zliav cestovného/, alebo z prevádzkových dôvodov /obsluha územia s nízkou frekvenciou/. 
V oblasti dotácií štát aj naďalej nepokrýva v plnom rozsahu  straty za výkony vo verejnom záujme. Týmto pri nedostatočnej dotácii vznikajú dopravcovi straty zo sociálnych aj prevádzkových dôvodov. Podľa viacerých sledovaní podnikov Slovenskej autobusovej dopravy (SAD) a odborov dopravy samosprávnych krajov priemerná  prevzatá frekvencia cestujúcich na autobusový spoj je cca 30 cestujúcich/ spoj. Kapacita autobusov postačuje na odvoz cestujúcich. Súčasná frekvencia cestujúcich na náhradných autobusových spojoch v oboch smeroch je zvládnuteľná. Z pohľadu cestných dopravcov je uvažované zaradiť nahradzované spoje  železničnej dopravy do systému pravidelnej autobusovej dopravy. 
Dopravné spoločnosti SAD a.s. predložili rentabilitu /tržby – náklady/ týchto spojov, kde strata s primeraným ziskom na 1 km je vyčíslená cca na 8,50 Sk.  Potreba úhrady výkonov vo verejnom záujme na náhradných autobusových tratiach je cca 11 mil. Sk za rok 2003, pritom však nie sú informácie o tom, či  náhradnú autobusovú linku neprevádzkujú ďalší súkromní dopravcovia. Za obdobie prvého štvrťroka dopravné spoločnosti SAD a. s. zo strany ZSSK nedostali žiadny písomný podnet týkajúci sa riešenia závažných nedostatkov z titulu zabezpečenia náhradnej autobusovej dopravy na zrušených železničných spojoch. Konkrétne záležitosti zabezpečenia tejto dopravy autobusmi boli viackrát prerokované a riešené s dotknutými starostami obecných úradov.

Náhradná autobusová doprava z dôvodu zrušenia spojov železničnej osobnej dopravy na regionálnych tratiach prevádzkovaná  SAD a. s. v prvom štvrťroku 2003 
Samosprávny kraj
	zvýšené km výkony týždenné /km/	predpokladané ročné km výkony /km/	potreba úhrady výkonov vo verejnom záujme /dotácia/ /Sk/	prevzatá frekvencia cest. na zrušených tratiach /osoby/	
Bratislavský	900	42 300	507 600	4 100	
Trnavský	655	34 060	275 000	8 400	
Trenčiansky	1 350	69 280	1 192 900	18 400	
Nitriansky	5 810	282 000	 2 256 000	53 400	
Žilinský	1 835	6 606	0 /do 30.4.2003/	Žilina – Rajec vedený vlak	
Banskobystrický	11 589	539 700	4 700 000	101 000	
Košický	1 749	81 929	1 228 450	14 671	
Prešovský	1 250	57 000	955 000	17 400	
S p o l u	25 138	1 112 875	11 114 950	217 371	
    Ministerstvo dopravy, pôšt a telekomunikácií (ďalej len “ministerstvo”) využíva prístupné nástroje, vrátane formulovania nových motivačných sankcií voči železnici, s cieľom zvýšenia hospodárnosti a kvality železničnej dopravy. Ministerstvo aktívne podporuje úpravu legislatívy a jej uplatňovanie takým spôsobom, aby sa čo najviac uľahčil vstup ďalších operátorov na trh železničnej osobnej dopravy, čo donúti existujúceho operátora v konkurenčnom boji nájsť ďalšie rezervy v hospodárnosti a organizácii práce. Tu ministerstvo podporuje snahy VÚC viac vplývať na úpravy grafikonu podľa skutočných potrieb obyvateľstva a možností štátneho rozpočtu. Ministerstvo chce sprehľadniť situáciu a urýchliť nájdenie správneho riešenia aj podporou deregulácie cien osobnej dopravy na regionálnych tratiach a zavedením adresnosti zliav po dohode s Ministerstvom financií, Ministerstvom práce, sociálnych vecí a rodiny a Ministerstvom školstva. Ministerstvo tiež považuje za správne uvažovať o prenájme, alebo prevode trate na región, alebo o iných riešeniach, v ktorých by aktívnejšiu rolu zohrávali aj regióny /pri vytvorení potrebných legislatívnych úprav/ a ktoré by pomohli udržať verejnú osobnú vlakovú dopravu aj na regionálnych tratiach.  
Záverom pri vyhodnocovaní dopadov zastavenia osobnej vlakovej dopravy na vybraných regionálnych dráhach, ktoré bolo podmienené obmedzenými možnosťami štátneho rozpočtu a potrebou vstúpiť s novým riešením do systému každoročného zvyšovania zadlženosti železnice je vidieť, že vývoj v uspokojovaní prepravných potrieb naďalej pokračuje.   Keď bola k 2.2.2003 osobná doprava zastavená na 22 regionálnych tratiach, kde občania mohli použiť autobusy SAD a na ďalších 3 tratiach bola nahradená autobusovou dopravou, ktorú objednala Železničná spoločnosť, a. s. ako náhradu za osobné vlaky, viacerí cestujúci a organizácie neboli presvedčení o zvládnutí tejto situácie aj napriek tomu, že boli nasadené značné počty autobusov, ktoré boli vo viacerých prípadoch pre občanov výhodnejšie, keďže zachádzajú bližšie do obce. 
Občania si uvedomovali výhodnosť železničnej dopravy najmä v oblasti ekológie, bezpečnosti a pohodlia a požadovali obnovenie chodu vlakov hoci mali možnosť použiť autobus. 
ŽSR a ZSSK sa snažili aj pri rokovaní s odbormi a VÚC nájsť riešenie zabezpečujúce lepšie využitie prostriedkov, vyššiu efektivitu a lepšie pokrytie potrieb cestujúcich.. Výsledkom tejto snahy je úspech ZSSK v obnovení prepravy na 9 regionálnych tratiach k 15. júnu 2003 a je snahou nepoľaviť v úsilí hľadať ďalšie možnosti úspor vlastných nákladov, čo je však pri zvýšení vstupov neľahké. V snahe vyjsť občanom v ústrety sa od 15. júna 2003 obnovila osobná železničná doprava v redukovanom rozsahu na týchto 9 regionálnych tratiach:
113 Šaľa – Neded
126 Žilina – Rajec
143 Trenčín – Chynorany
151 Úľany nad Žitavou – Zlaté Moravce
152 Levice – Štúrovo
153 Šahy - Čata
154 Hronská Dúbrava – Banská Štiavnica
165 Plešivec – Muráň
195 Bánovce nad Ondavou – Veľké Kapušany  .
V súčasnosti sú prepravné potreby občanov na regionálnych tratiach zabezpečené a to na niektorých tratiach autobusovou dopravou a na 9 tratiach obnovenou železničnou osobnou dopravou v obmedzenom rozsahu vykonávanou Železničnou spoločnosťou, a.s., a na 1 trati Bratislavskou regionálnou koľajovou spoločnosťou, a.s. Aj keď je situácia v tejto oblasti v podstate zvládnutá, ministerstvo i naďalej pozorne sleduje tvorbu grafikonu a hospodárenie železnice, v úsilí pokryť prepravné potreby obyvateľstva čo najhospodárnejšie a súčasne čo najšetrnejšie k životnému prostrediu.